
Contestació a una consulta tributària escrita formulada al Consell Assessor Fiscal

Núm. de consulta: 9/2026
Data de signatura: 31/07/2026
Normativa:
Article 10, lletra c) i lletra d) punt 1r; article 14 quater, i disposició addicional cinquena del Text refós de les disposicions legals de la Comunitat Autònoma de les Illes Balears en matèria de tributs cedits per l’Estat, aprovat pel Decret legislatiu 1/2014, de 6 de juny (segons la redacció de la Llei 4/2026, d’11 de juny, de mesures urgents per accelerar projectes estratègics que contribueixin a la transformació econòmica de les Illes Balears i d’altres mesures de simplificació i racionalització administrativa)

Fets

1. En l’escrit de la persona consultant, els fets objecte de la consulta són els següents:

En Julio mi pareja y yo (28 años los dos) nos compramos 1a vivienda en Mallorca por 330.000 €. El caso es que llevamos residiendo aquí más de 5 años, constituirá nuestra primera vivienda y, después de la publicación el pasado sábado del aumento del valor de la vivienda sujeta a bonificación ITP, me gustaría saber que vamos a pagar. La vivienda la compramos al 50 % cada uno y ninguno de los dos tiene o ha tenido propiedades a nuestro nombre.

A nivel de ingresos, en el caso de mi pareja ella ha tenido unos ingresos de 28.000 € y en mi caso, soy autónomo con una base imponible de 78.000 € en el periodo 2024. En el 2025, tenemos ingresos algo menores, pero parecidos.

2. Atesos els fets plantejats, la consulta que s’ha de resoldre és la següent:

Me gustaría que nos calcularais cuanto pagaríamos de ITP por la compra de la casa con valor de referencia de 278.000 € y valor de compraventa de 330.000 €.
Al estar por debajo de los 330.700 de importe máximo, entiendo que mi pareja tendría bonificación hasta los 270150,20 € y luego el 2 % por el tramo hasta 330.000 €. En mi caso, entiendo que pagaría el 2 % hasta 270150,20 € y luego el 8 % por el tramo hasta 330.000 €.
Ruego me aclaréis esto y me indiquéis el desglose y la cuantía a pagar.

3. Cal destacar que a la documentació annexa a la consulta s’adjunta només les declaracions de l’impost sobre la renda de les persones físiques de l’exercici 2024 de les persones que han d’adquirir l’habitatge, sense adjuntar cap document que es refereixi a la constitució de préstec o crèdit hipotecari per finançar la futura compra.

Consideracions jurídiques

1. La Llei 58/2003, de 17 de desembre, general tributària (LGT), preveu diferents actuacions a través de les quals es materialitza el deure d’informació i assistència als obligats tributaris sobre els seus drets i obligacions. En concret, els articles 88 i 89 de la LGT preveuen el règim i els efectes de les consultes tributàries escrites (que es desenvolupen als articles 65 a 68 del Reglament general de les actuacions i els procediments de gestió i inspecció tributària i de desenvolupament de les normes comunes dels procediments d’aplicació dels tributs, aprovat pel Reial decret 1065/2007, de 27 de juliol).

2. La competència per a la contestació a les consultes tributàries escrites, en l’àmbit de l’Administració de la Comunitat Autònoma de les Illes Balears, correspon al conseller competent en matèria d’hisenda, en virtut del que disposa l’article 88.5 de la LGT, en relació amb l’article 8 de la Llei 14/2014, de 29 de desembre, de finances de la Comunitat Autònoma de les Illes Balears.

3. Pel que fa a l’àmbit material de les consultes, les comunitats autònomes tenen competència per a la contestació de les consultes vinculants previstes en l’article 88 de la LGT esmentat en l’àmbit dels tributs propis, i també en l’àmbit dels tributs estatals cedits, sobre els aspectes relatius a disposicions dictades per aquestes en l’exercici de la competència normativa de cada comunitat autònoma, d’acord amb l’article 55.2.a) de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d’autonomia i es modifiquen determinades normes tributàries.

4. I en l’àmbit de l’impost sobre transmissions patrimonials oneroses, tribut cedit per l’Estat i regulat en el Reial decret legislatiu 1/1993, de 24 de setembre, pel qual s’aprova el Text refós de la Llei de l’impost sobre transmissions patrimonials i actes jurídics documentats, d’acord amb l’article 49 de la Llei 22/2009, la Comunitat Autònoma ha exercit competències normatives en matèria de tipus de gravamen i bonificacions, regulades en el Decret legislatiu 1/2014, de 6 de juny, pel qual s’aprova el text refós de les disposicions legals de la Comunitat Autònoma de les Illes Balears en matèria de tributs cedits per l’Estat.

Concretament, atès l’enunciat dels fets consultats referit a l’ITP, del qual es desprèn per tant que es tracta d’una adquisició subjecta a la modalitat de transmissions patrimonials oneroses (TPO) (per raó de tractar-se, cal suposar, bé d’una segona o ulterior transmissió d’habitatge d’un transmitent empresari, bé d’una transmissió d’habitatge efectuada per un particular), poden ser d’aplicació, i cal analitzar, les normes següents:

― El Text refós de les disposicions legals de la Comunitat Autònoma de les Illes Balears en matèria de tributs cedits per l’Estat (TRIBTCE), aprovat pel Decret legislatiu 1/2014, de 6 de juny: article 10, lletra c) i lletra d) punt 1r; i disposició addicional cinquena segons la redacció vigent, després de la reforma operada per la Llei 4/2026 de 11 de juny.
― L’Ordre 5/2026 del conseller d’Economia, Hisenda i Innovació de 16 de març, modificada per l’Ordre 13/2026, de 22 de juny, per la qual es desenvolupa la disposició addicional cinquena del Text refós de les disposicions legals de la Comunitat Autònoma de les Illes Balears en matèria de tributs cedits per l’Estat.
― El Text refós de la Llei de l’impost sobre transmissions patrimonials i actes jurídics documentats, aprovat pel Reial decret legislatiu 1/1993, de 24 de setembre: article 10 Base imposable.

En primer lloc, s’analitza si és aplicable la bonificació autonòmica per a l’adquisició del primer habitatge habitual per joves menors de 30 anys regulada en l’article 14 quater del TRIBTCE; i, en cas que no sigui aplicable a un o ambdós subjectes passius, l’eventual aplicabilitat del tipus reduït del 2 % per adquisició de primer habitatge habitual per adquirents menors de 36 anys, sempre que, en tots dos casos, el valor real o declarat de l’immoble (considerat en conjunt) no superi els 270.151,20 euros.

Tot això, considerant que, segons la disposició addicional cinquena del TRIBTCE esmentat, en la seva redacció donada per la Llei 4/2026, i desenvolupada per l’Ordre 5/2026 de 13 de març ―modificada per l’Ordre 13/2026, de 22 de juny―, aquell llindar de 270.151,20 euros s’eleva per a habitatges situats a Mallorca fins als 331.859,70 euros.

5. D’altra banda, cal considerar que els tipus de gravamen reduïts regulats per la normativa autonòmica s’apliquen sobre la base liquidable, que ha de coincidir amb la base imposable de l’impost (llevat que es puguin deduir càrregues que disminueixin el valor dels béns), que està constituïda pel valor real del bé transmès, el qual, tractant-se de béns immobles, serà el valor de referència previst en la normativa reguladora del cadastre immobiliari (d’haver-n’hi, que en aquest cas així ho afirma el consultant, per un valor de 278.000 euros), a la data de meritació de l’impost, llevat que el valor del bé immoble declarat pels interessats sigui superior a aquest valor de referència (com sembla ser el cas de la consulta, per un import de 330.000 euros), en el cas del qual es prendrà com a base imposable la major d’aquestes magnituds.

Per la seva banda, la quota tributària que es pot bonificar és el resultat de l’aplicació del tipus de gravamen corresponent sobre aquesta base liquidable (a la part de la base que correspongui a cada coadquirent).

6. L’apartat 1 de l’article 14 quater del TRIBTCE estableix el següent (la cursiva i la versaleta són nostres):

1. En les transmissions oneroses d’immobles que hagin de constituir el PRIMER HABITATGE HABITUAL DE JOVES MENORS DE 30 ANYS, o de persones amb un grau de discapacitat igual o superior al 33 %, s’ha d’aplicar UNA BONIFICACIÓ DEL 100 % DE LA QUOTA TRIBUTÀRIA, sempre que hi concorrin els requisits següents:

a) L’adquirent ha de tenir la residència habitual a les Illes Balears durant almenys els tres anys immediatament anteriors a la data de l’adquisició.
b) L’habitatge ha de ser el primer habitatge respecte del qual s’adquireixi, en un percentatge igual o superior al 50 %, la plena propietat.
c) L’adquirent no pot ser titular o cotitular en un percentatge igual o superior al 50 % de cap altre dret de propietat plena o d’ús o gaudi respecte de cap altre habitatge.
d) L’habitatge adquirit haurà d’assolir el caràcter d’habitual d’acord amb la definició i els requisits establerts en cada moment per la normativa reguladora de l’impost sobre la renda de les persones físiques.
e) El valor real o declarat -si aquest és superior- de l’habitatge no pot ser superior a 270.151,20 euros.
f) La base imposable total per l’impost sobre la renda de les persones físiques del contribuent corresponent al darrer període impositiu el termini de declaració del qual hagi finalitzat, no pot ser superior a 52.800 euros en el cas de tributació individual o a 84.480 euros en el cas de tributació conjunta.
g) L’adquirent ha d’haver contractat amb una entitat financera un préstec amb garantia hipotecaria per un import igual o superior al 60 % del valor de taxació de l’habitatge.

Doncs bé, de les dades facilitades per la persona consultant, i no acreditant-se la contractació de préstec amb garantia hipotecària, es desprèn que no es complirien tots els requisits, ja que el senyor L. B. G. incompliria el de la lletra f), atès que en la tributació individual la base imposable de l’IRPF de 2024 supera el límit de 52.800 euros; i, així mateix, tant el senyor L. B. G. com la senyora A. C. R. incomplirien el requisit de la lletra g) relativa al préstec hipotecari mínim.

Ara bé, en cas que contractés un préstec amb garantia hipotecària, la senyora A. C. R. sí que podria aplicar la bonificació prevista en l’article 14 quater analitzat, i compliria amb el requisit de la seva lletra g) sempre que l’import del préstec la devolució del qual assumeixi sigui igual o superior al 60 % de la part del valor de taxació de l’immoble que suposi el percentatge d’adquisició. És a dir, amb les dades facilitades, i sota la hipòtesi que el valor de taxació de l’immoble fos també de 330.000 euros, la part del valor esmentat que implica el percentatge d’adquisició de la senyora A. C. R. (del 50 %) seria de 165.000 euros, per la qual cosa hauria d’assumir un préstec per un import mínim (60 % s/10).

Tot això sense perjudici que, per a l’aplicació efectiva d’aquesta bonificació per la senyora A. C. R. s’hagi de considerar també el que s’exposa als punts 7 i 8 següents respecte del requisit del valor màxim de l’habitatge en l’aplicació d’aquesta bonificació i, en general, dels diversos beneficis fiscals previstos als articles 14 quater i 10 (entre altres preceptes) de la TRICE.

7. Així doncs, compleix passar a analitzar si pogués ser aplicable el que preveu l’article 10, lletra d) punt 1r, posat en relació amb la lletra c) del mateix article 10 del TRIBTCE, que assenyalen el següent (la cursiva és nostra):

c) No obstant el que disposa la lletra a) anterior, quan el valor real o declarat ―sempre que aquest darrer sigui superior al real― de l’immoble sigui igual o inferior a 270.151,20 euros, i sempre que l’immoble hagi de constituir, en el moment de l’adquisició, l’habitatge habitual de l’adquirent, i aquest adquireixi, en un percentatge igual o superior al 50 %, la plena propietat o el dret d’ús o gaudi de l’habitatge i, a més, no sigui titular o cotitular en un percentatge igual o superior al 50 % de cap altre dret de propietat plena o d’ús o gaudi respecte de cap altre habitatge, el tipus de gravamen aplicable és el 4 %.

La definició i els requisits del concepte d’habitatge habitual són els establerts en cada moment per la normativa reguladora de l’impost sobre la renda de les persones físiques. L’incompliment d’aquests requisits comporta la pèrdua sobrevinguda del dret a l’aplicació d’aquest tipus de gravamen reduït, i el contribuent haurà de presentar una autoliquidació complementària en el període d’un mes a comptar des de la data en què es produeixi l’incompliment i ingressar, juntament amb la quota corresponent a la part de l’impost que hagués aplicat d’acord amb la tarifa a què es refereix la lletra.

d) El tipus de gravamen aplicable és del 2 %, sempre que es compleixin els requisits de la lletra c) anterior, inclòs el valor màxim de l’immoble de 270.151,20 euros, en els supòsits específics següents:

1r. Quan l’adquirent sigui menor de 36 anys i a més l’habitatge constitueixi el primer habitatge respecte del qual adquireixi, en un percentatge igual o superior al 50 %, la plena propietat o el dret d’ús o gaudi de l’habitatge.

[...]

Addicionalment, cal tenir en compte la disposició addicional cinquena del TRIBTCE, segons redacció resultant de la Llei 4/2026, que disposa el següent (la cursiva és nostra):

Disposició addicional cinquena
Habilitació reglamentària per incrementar el valor màxim relatiu a l’habitatge habitual de determinats beneficis fiscals

1. Mitjançant una ordre del conseller o la consellera competent en matèria d’hisenda es pot incrementar la quantia de 270.151,20 euros a què es refereixen els articles 10, 14 quater, 17, 19 quater, 23, 48 i 50 d’aquest text refós, fins a un màxim del 40 % d’aquesta quantia, aplicable als habitatges ubicats en determinades illes, zones geogràfiques o municipis en els quals els preus de mercat dels habitatges, respecte dels preus mitjans del conjunt de les Illes Balears, siguin significativament més elevats que la quantia esmentada.

Això no obstant, els imports que s’estableixin en l’Ordre a què es refereix el paràgraf anterior no poden ser inferiors al valor d’un habitatge de preu limitat de 90 metres quadrats útils tipus 2 en un municipi A i amb qualificació energètica a, a 1 de gener de 2026, que queda fixat en 331.859,70 euros.

2. En tot cas, s’han de tenir en compte les normes següents:

a) El tipus de gravamen del 4 % o del 2 % a què es refereixen les lletres c) i d) de l’article 10 d’aquest text refós s’ha d’aplicar als primers 270.151,20 euros i la resta de la base imposable s’ha de gravar a un tipus del 8 %.

[...]

Dit això, i a tenor dels fets enunciats, sí que se’n desprendria el compliment, per ambdues persones adquirents, de tots els requisits per a l’aplicació d’aquest tipus superreduït del 2 %; és a dir, els següents:

— Adquisició del primer habitatge habitual.
— Adquisició d’un percentatge de titularitat igual o superior al 50 %.
— No ser titulars d’un altre habitatge.
— Valor real o declarat de l’habitatge inferior a 331.859,70 euros.
— Edat inferior a 36 anys.

Per tant, resultaria aplicable a ambdues persones el tipus del 2 % esmentat en els termes ja exposats, és a dir, aquest tipus del 2 % S’APLICARIA ALS PRIMERS 270.151,20 EUROS (concretament a la meitat d’aquesta base per a cadascuna d’aquestes dues persones) i la resta de la base liquidable fins a ARRIBAR ALS 331.859,70 (o, més ben dit, fins a arribar a la meitat d’aquesta xifra per a cadascuna d’elles) ES GRAVARIA A UN TIPUS DEL 8 %.

8. En efecte, i com ja s’ha dit en el punt 5 anterior, cal considerar que els límits de valor màxim de l’immoble de totes les disposicions esmentades (com els 270.151,20 euros de referència per a cada benefici fiscal, o els 331.859,70 euros d’import màxim de l’habitatge per a l’illa de Mallorca) es refereixen sempre al VALOR TOTAL DE L’IMMOBLE, mentre que, no obstant això, cada contribuent ha de liquidar únicament per la part del valor adquirit que li correspongui. En el cas analitzat, cada contribuent ha de liquidar sobre el 50 % del valor del bé i l’aplicació dels tipus de gravamen es faria sobre el mateix percentatge de cada tram.

Finalment, d’acord amb l’abast i l’objecte propi de les consultes tributàries, no correspon efectuar en aquestes operacions de quantificació del deute. Tot això sens perjudici que l’interessat pugui sol·licitar l’assistència per fer l’autoliquidació a l’Agència Tributària de les Illes Balears (ATIB), òrgan autonòmic competent per a aquesta actuació.

Conclusió

En els fets enunciats es pot aplicar el tipus reduït de TPO del 2 % establert en l’article 10, lletra d) punt 1r del text refós de les disposicions legals de la Comunitat Autònoma de les Illes Balears en matèria de tributs cedits per l’Estat (TRIBTCE), fins a l’import total de 270.151,20 euros (amb un 50 % de base per a cadascun dels dos coadquirents), i a la resta de base liquidable fins als 330.000,00 euros de preu d’adquisició de l’immoble en qüestió (a un 50 % de la resta de base esmentat per a cadascun dels dos coadquirents), el tipus general del 8 %.

Aquesta contestació té efectes vinculants per als òrgans de l’Administració tributària responsables de l’aplicació dels tributs, d’acord amb el que disposa l’apartat 1 de l’article 89 de la Llei 58/2003, de 17 de desembre, General Tributària. les disposicions de la secció 1 de l’article 89 de la Llei 58/2003, de 17 de desembre, general tributària.

